《二十五日道祖沧浪亭落成召会》
宋代·葛胜仲

东园延袤不论亩，树梓成行俱楚楚。方池瀰漫涨涟漪，藕花清酣娇欲语。

临流新筑沧浪亭，斧斤断手邀落成。苏家风月旧无价，千金买得亭和名。

穹庐饮马吴江水，长洲万井红烟起。齐云楼观委寒灰，那有相家歌舞地。

稽山别乘今豪英，肯将胜事颓家声。青毡旧物今在眼，彷佛北牖仍东荣。

把盏聊为主人寿，乱离已往空搔首。请看前日闹巫医，岂有閒情举樽酒。

朝来大火落南躔，已觉病骨苏凉天。剩捣橙齑斫鲈鲙，全家醉倒秋风前。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。